Militæret i Danmark øver sig i at redde menneskeliv ved at skyde levende grise og yde førstehjælp på dem. Britisk presse har bragt billeder af dette fænomen, og briterne er dybt forargede over, at det foregår.

Danmark er et af de få lande i NATO, hvor det stadig er tilladt at bruge grise som forsøgsdyr i militæret. Det er der andre lande, som benytter sig af, og de sender soldater og militærlæger til Danmark.

Et af de lande er Storbritannien, som to gange årligt sender militærfolk til Danmark, hvor de får lov at operere på en levende gris, der er blevet skudt i forsøget på at træne sig til at redde nedskudte soldater i krigszoner.

Grisene brækker både knogler og får indre blødninger, og selv, hvis det lykkedes for militærlægerne at redde dem, så bliver de efterfølgende aflivet. Daily Mirror er en af de britiske aviser, som tirsdag har bragt en række ældre billeder fra Danmark, hvor man kan se grise blive bundet op, og skudt med en AK47 eller en 9mm pistol for at gøre det realistisk.

Det har vakt stor vrede rundt omkring i Storbritannien, at se billederne fra Jægerspris-lejren i Nordsjælland, hvor det, briterne selv kalder for Operation Danish Bacon, finder sted to gange årligt. Men det er ikke kun briterne, der øver sig på grisene. Også danske soldater benytter sig af denne øvelsesmetode.

Foto: Jørn Stjerneklar Vis mere Foto: Jørn Stjerneklar

Danmark er et af blot fem NATO-lande, hvor man øver sig i at redde soldaterliv på dyr, skriver dyreværnsforeningen PETA, der beskriver handlingen som "umulig at retfærdiggøre lægeligt, etisk og uddannelsesmæssigt".

Kritikken fra PETA kommer blandt andet, fordi det er muligt for militærlæger at øve sig i at redde liv, uden at det behøver gå ud over uskyldige dyr.

- I stedet for at skyde, dolke og sprænge dyr i luften, så kan militærlæger i andre NATO-lande træne i at behandle tragiske skader ved at benytte sig af menneskelignende simulatorer, siger en talsmand fra PETA.

Danmark var i sidste uge også i de udenlandske mediers søgelys, efter Københavns Zoo aflivede den raske giraf Marius.